WHAUP ผนึก “กัลฟ์” วางท่อขายก๊าซธรรมชาติในนิคมเหมราชฯ คาดเปิดให้บริการใน Q3/61
WHAUP ผนึก "กัลฟ์ เอ็นเนอร์จี ดีเวลลอปเมนท์" วางท่อขายก๊าซธรรมชาติในนิคมเหมราชฯ คาดก่อสร้างแล้วเสร็จ-เปิดให้บริการใน Q3/61
7 พ.ย. 2560

นายวิเศษ จูงวัฒนา ประธานเจ้าหน้าที่บริหาร บริษัท ดับบลิวเอชเอ ยูทิลิตี้ส์ แอนด์ พาวเวอร์ จำกัด (มหาชน) หรือ WHAUP เปิดเผยว่า บริษัทได้ร่วมทุนกับบริษัท กัลฟ์ เอ็นเนอร์จี ดีเวลลอปเมนท์ จำกัด ในบริษัท กัลฟ์ ดับบลิวเอชเอ เอ็มที จำหน่ายก๊าซธรรมชาติ จำกัด ในสัดส่วนการถือหุ้น 51% และ 49% ตามลำดับ เพื่อลงทุนวางท่อจัดจำหน่ายและให้บริการค้าปลีกก๊าซธรรมชาติในนิคมอุตสาหกรรมเหมราชอีสเทิร์นซีบอร์ด 2 (HESIE 2) นิคมอุตสาหกรรมเหมราชอีสเทิร์นซีบอร์ด 4 (HESIE 4) และนิคมอุตสาหกรรมของเหมราชฯ อีก 4 แห่งในจังหวัดระยอง ชลบุรี และสระบุรี ในอนาคต
โดยปัจจุบันบริษัทอยู่ระหว่างดำเนินการก่อสร้างโครงการวางเครือข่ายระบบท่อจัดจำหน่ายก๊าซธรรมชาติสำหรับนิคมอุตสาหกรรมเหมราชอีสเทิร์นซีบอร์ด 2 ภายใต้ชื่อโครงการ ดับบลิวเอชเอ อีสเทิร์น ซีบอร์ด เอ็นจีดี 2 โดยได้ลงนามในสัญญาซื้อขายก๊าซธรรมชาติกับ ปตท.ไปเมื่อวันที่ 5 ต.ค.60 ทั้งนี้คาดว่าการก่อสร้างจะแล้วเสร็จ และพร้อมจำหน่ายก๊าซธรรมชาติให้ลูกค้าอุตสาหกรรมต่างๆ ได้ภายในไตรมาส 3 /61 นี้
นอกจากนั้นบริษัท กัลฟ์ ดับบลิวเอชเอ เอ็มที จำหน่ายก๊าซธรรมชาติ จำกัด ยังอยู่ระหว่างพัฒนาโครงการวางเครือข่ายระบบท่อจัดจำหน่ายและค้าปลีกก๊าซธรรมชาติ สำหรับนิคมอุตสาหกรรมเหมราชอีสเทิร์นซีบอร์ด 4 อีกแห่งหนึ่ง โดยมีแผนเริ่มก่อสร้างประมาณปลายปี 60
สำหรับการลงทุนในธุรกิจค้าปลีกก๊าซธรรมชาติในนิคมอุตสาหกรรมเหมราช (NGD) เป็นการลงทุนที่สอดคล้องกับกลยุทธ์ของ WHAUP ในการให้บริการด้านพลังงานแบบครบวงจรเพิ่มเติมจากการผลิตและจำหน่ายไฟฟ้าให้ลูกค้าในนิคมอุตสาหกรรม และมีโอกาสเติบโตตามการขยายตัวของธุรกิจนิคมอุตสาหกรรมภายใต้ดับบลิวเอชเอ กรุ๊ป อย่างต่อเนื่อง